Dennis Flydtkjær (DF), 2015-12-04:
Det her lovforslag er også som mange af de foregående en del af en finanslovsaftale mellem regeringen, Dansk Folkeparti, Liberal Alliance og De Konservative
, så derfor støtter vi fra Dansk Folkepartis side, men ikke kun på grund af, at vi er med i en aftale, men også, fordi vi faktisk var imod i 2012, da man valgte at femdoble afgiften.
Det var jo en finanslovsaftale mellem S, RV, SF og Enhedslisten, hvor vi jo så med glæde kan se, at nogle af partierne i dag trods alt også har indset, at effekterne ved en femdobling af afgifterne måske ikke var så heldige.
I Dansk Folkeparti var vi jo som sagt imod femdobling af afgiften allerede dengang, fordi det skadede Danmarks konkurrenceevne for de her virksomheder, for det var en ekstra omkostning og for nogle virksomheder en ret høj ekstra omkostning, bl.a. Aalborg Portland er nævnt, gartnerierne osv., og det koster altså rigtig mange arbejdspladser, når man på den måde forringer konkurrenceevnen.
Det, der så konkret sker med det her lovforslag, er, at man faktisk bare ruller det tilbage igen, så vi nu kommer tilbage på de 5 kr. pr. kg udledt NOx, hvor det jo i dag er på 25 kr. pr. kg udledt NOx.
Målet er jo så faktisk ret logisk, at man vil tilbagerulle de skader fra den gamle regering og derved forbedre konkurrenceevnen igen og derved også bevare de danske arbejdspladser.
Så er der også en ting, jeg synes er vigtig i sådan en debat, nemlig at det er lidt naivt ud fra min holdning at tro, at forureningen stopper ved grænsen, og jeg tror ikke på, at Danmark alene kan løse problemet med NOx, som er i luften, for laver vi sådan en femdobling som i det her tilfælde med NOx-afgiften, gør det jo bare, at nogle af virksomhederne lukker i Danmark og eventuelt flytter til udlandet, eller at de bare lukker, og så er der andre virksomheder i udlandet, der så producerer de varer i stedet for.
Det har jo sådan set ikke hjulpet noget på en udledning af NOx, for så er den bare udledt i et andet land, og så kan det jo blæse hertil med vinden, og det hjælper jo ikke ret meget.
Så det duer altså ikke, at vi i Danmark alene tror, at vi kan løse verdens klimaproblemer.
Vi skal selvfølgelig gøre vores del for at bidrage til, at man holder det nede, og mindske udledningen af NOx, men det duer altså ikke, at vi tror, vi kan gå forrest alene.
Jeg ved godt, at logikken, da man indførte den, var, at man sagde, at den, der forurener, skal betale for forureningen, men det er bare ikke sådan, den her NOx-afgift var indrettet, og den måde, den virkede på, fordi det er sådan, at kun 10 pct. af den NOx, der findes i det danske luftrum, kommer fra Danmark.
Det vil sige, at 90 pct. kommer fra udlandet, og det er ikke engang alle de 10 pct., som er i Danmark, som bliver pålagt afgiften, fordi udledningen fra biler er fritaget, så det er altså kun stationære anlæg, der får afgiften pålagt.
Det betyder, at det altså er en ret lille del af dem, der udleder NOx, som er blevet ramt af den her afgift, og derved bliver effekten på den samlede NOx-andel i luften i Danmark jo også ret begrænset.
Så der har været en ret begrænset miljøeffekt i det her, må man sige.
Afslutningsvis vil jeg sige, at vi i Dansk Folkeparti naturligvis, som jeg startede med at sige, støtter lovforslaget, hvor man får rullet ændringen tilbage til det, som den faktisk var før 2011.